Bratislava 19.03.2020 (Skolske.sk)
Hrozba šírenia nového koronavírusu dočasne zatvorila na Slovensku školy a posunula dátumy písomných a ústnych maturít. Na mimoriadne voľno zareagoval RTVS zmenou vysielania televízneho programového okruhu Trojka. Stredoškoláci tak na obrazovkách nájdu aj dramatiku, ktorá je súčasťou povinnej literatúry i maturitných otázok.
V dopoludňajšom vysielaní už figurovali televízna klasika v podobe veselohry Dobrodružstvo pri obžinkoch v réžii Karola L. Zachara, dráma z obdobia Slovenského národného povstania Kolíska, televízny film, ktorý podľa knihy Alfonza Bednára v roku 1964 režíroval Vido Horňák, a dramatizácia baladickej novely Margity Figuli Tri gaštanové kone.
Tragickú lásku Petra a Lucie, ktorá sa odohráva počas vojnového besnenia, prinesie verejnoprávna televízia vo štvrtok 19. marca. Pod televíznu dramatizáciu svetoznámej novely francúzskeho prozaika Romaina Rollanda sa v roku 1968 režijne podpísal Tibor Rakovský. Hlavné postavy si zahrali Emil Horváth mladší, Emília Vášáryová, Michal Dočolomanský a Mikuláš Huba. V piatok 20. marca si maturanti môžu pozrieť televíznu inscenáciu Keď báčik z Chochoľova umrie, ktorú režisér Pavol Haspra natočil podľa známej rovnomennej novely Martina Kukučína.
"V takto nastavenom vysielaní bude Trojka pokračovať aj 23. až 27. marca. Pôjde o diela Pavla Országha Hviezdoslava Hájnikova žena, Júliusa Barča-Ivana Matka, Boženy Slančíkovej-Timravy Ťapákovci, Ivana Bukovčana Kým kohút nezaspieva a Milana Lasicu a Júliusa Satinského Soiree," TASR o tom informovala Erika Rusnáková, hovorkyňa RTVS.